ג'נסון באטן

ג'נסון אלכסנדר ליונס באטן (באנגלית: Jenson Alexander Lyons Button; נולד ב-19 בינואר 1980) הוא נהג מרוצי מכוניות בריטי אשר נהג בסבב הפורמולה 1 בקבוצת ויליאמס, בנטון, ב.א.ר הונדה, רנו, בראון, הונדה ומקלארן. באטן החל את קריירת המרוצים שלו בשנת 1998, ובשנת 2000 הצטרף לסבב הפורמולה 1. הגעתו הראשונה אל הפודיום הייתה בגרנד פרי במלזיה בעונת 2004, וזכייתו הראשונה במרוץ הייתה בגרנד פרי ההונגרי בעונת 2006. בעונת 2009 זכה באטן באליפות הנהגים, כשהוא מבטיח את זכייתו בברזיל, מרוץ אחד לפני סוף העונה. באטן החל להתאמן במרוצי קארטינג כבר בגיל שמונה. בשנת 1991, החל להתחרות באופן מקצועי, ובהצלחה רבה. הוא זכה בכל 34 המרוצים ובתואר אליפות הקארטינג הבריטית לקדטים. באטן הצליח לזכות שלוש שנים ברציפות באליפות הקארטינג הבריטית הפתוחה. בשנת 1997, הפך לנהג הצעיר ביותר שזכה באליפות אירופאית מדרגת ה-Super A, ובנוסף זכה בגביע לזכרו של איירטון סנה. בגיל 18, זכה באליפות הפורמולה פורד הבריטית תוך השגת ניצחונות בתשעה מרוצים באליפות. באותה שנה זכה גם באליפות הפורמולה פורד האירופאית ובפסטיבל פורמולה פורד. באטן זכה בנהיגת מבחן בקבוצת מקלארן הבריטית, אותה ניצל בהמשך הקריירה, לאחר שנבחר בטקס הנהג הצעיר של מקלארן למצטיין השנתי. בשנת 1999 החל באטן להשתתף בסבב הפורמולה 3 בקבוצת פרומטקם. באטן זכה בשלושה מרוצים, וסיים ראשון בדירוג הנהגים המתחילים. בדירוג הכללי סיים באטן במקום השלישי. בסוף שנת 1999 פדה באטן את הפרס ובמרוץ סילברסטון נבחן לקבוצת מקלארן ולקבוצת פרוס. אולם מקום ריק בקבוצת ויליאמס התפנה, ובעלי הקבוצה, ארגנו מרוץ בין באטן וברונו ג'אנקווירה בו המנצח זכה לחוזה בקבוצה. באטן ניצח במרוץ והחל להתחרות בשנת 2000. באטן סיים בעונתו הראשונה במקום השמיני עם 12 נקודות, שלושה מקומות מתחת לחברו לקבוצה ראלף שומאכר. מרוצו הטוב ביותר היה בספא שבבלגיה בו סיים את מקצה הדירוג במקום השלישי ואת המרוץ במקום החמישי. בעונת 2001 נהג באטן בקבוצת בנטון שבבעלות רנו, אף על פי שהיה עדיין תחת חוזה עם קבוצת ויליאמס. לבאטן הייתה זו עונה מאכזבת, בה סיים במקום ה-17 עם שתי נקודות בלבד ומתחת לחברו לקבוצה ג'אנקרלו פיסיקלה שסיים במקום השביעי. מרוצו הטוב ביותר היה בגרמניה, שם סיים במקום החמישי. בעונת 2002 שינתה בנטון את שם הקבוצה שלה ל"רנו F1". המיתוג החדש הטיב עם באטן, שסיים בפעם הראשונה מעל לחברו לקבוצה. באטן כמעט הגיע לפודיום הראשון שלו במרוץ מלזיה, אולם נעקף על ידי מיכאל שומאכר בהקפה האחרונה וסיים במקום הרביעי. גם במרוץ ברזיל סיים באטן במקום הרביעי. את העונה סיים באטן במקום השביעי עם 14 נקודות, מקום אחד מעל חברו לקבוצה. בפתיחת עונת 2003 החליט מנהל קבוצת רנו להחליף את באטן בפרננדו אלונסו, נהג המבחן של רנו בעונה הקודמת. המהלך עורר תרעומת רבה, ומנהל רנו צוטט אומר: "רק הזמן יגיד אם אני שוגה". בסיום עונת 2005, בה אלונסו זכה באליפות הפורמולה 1, בעוד באטן טרם זכה במרוץ כלשהו, צוטט מנהל רנו באומרו: "ג'נסון הוא נהג טוב אבל היו יותר מדי חוזים, יותר מדי דברים מאחורי הקלעים". לאחר שהודח מקובצת רנו עבר באטן להתחרות "בקבוצת המרוצים הבריטית אמריקאית (BAR)", קבוצה בשיתוף הונדה, ביחד עם אלוף הפורמולה 1 לשעבר ז'אק וילנב. מרוציו הטובים ביותר של באטן היו באוסטריה וביפן, בהם סיים במקום הרביעי. אולם בזמן האימונים לקראת מרוץ מונקו, התרסק באטן ביציאה מהמנהרה ונפצע. בשל הפציעה החמיץ את שני המרוצים הבאים. כשנשאל על ידי כתב הגרדיאן על התאונה, אמר: "לא היה לי זמן לחשוב. שמעתי חריקת צמיגים כשפגעתי בקיר הראשון, ואיבדתי הכרה. כשהתעוררתי, ראיתי אנשים בכתום סביבי. הם התחילו לגזור את בגדי ולתקוע בי מחטים. הרופא שאל אם אני בסדר, ואמרתי שרק רגלי השמאלית כואבת, ואז בעצם הימנית, ואז בעצם הכל. ואז התחלתי לצחוק. זה היה הזוי. אלה כנראה היו החומרים שהם הזריקו לי. אתה מבין שאתה יכול לעבור תאונה ב-290 קמ"ש, ולצאת מזה". את העונה סיים באטן במקום התשיעי עם 17 נקודות, שבעה מקומות מעל חברו לקבוצה וילנב. מדיה וקבצים בנושא ג'נסון באטן בוויקישיתוף אתר האינטרנט הרשמי של ג'נסון באטן (באנגלית) ג'נסון באטן, ברשת החברתית פייסבוק ג'נסון באטן, ברשת החברתית אקס (טוויטר) ג'נסון באטן, באתר DriverDB לנהגי מרוצים פורמולה 1: ג'נסון באטון אלוף עולם, באתר ynet, 19 באוקטובר 2009 הונגריה: באטן ניצח, שומי הרוויח נקודה באתר ערוץ הספורט Who's Who: Jenson Button פורמולה 1: הסוף ההוליוודי של ג'נסון באטן, אתר הארץ